ตลาดหุ้นเอเชียลดลงเช้านี้ จากคาดการณ์เฟดขึ้นดอกเบี้ยเดือนหน้า
ตลาดหุ้นเอเชียปรับตัวลดลงในช่วงเช้าวันนี้ หลังจีนเผยดัชนี PPI เดือนก.ค.ร่วงลง ขณะเดียวกันมีกระแสคาดการณ์ว่าธนาคารกลางสหรัฐ (เฟด) อาจตัดสินใจปรับขึ้นอัตราดอกเบี้ยในเดือนหน้า
10 ส.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวลดลงในช่วงเช้าวันนี้ หลังจีนเผยดัชนี PPI เดือนก.ค.ร่วงลง ขณะเดียวกันมีกระแสคาดการณ์ว่าธนาคารกลางสหรัฐ (เฟด) อาจตัดสินใจปรับขึ้นอัตราดอกเบี้ยในเดือนหน้า
ดัชนี MSCI Asia Pacific ลดลง 0.1% แตะระดับ 140.89 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,618.31 จุด ลดลง 106.25 จุด, ดัชนี SSE Composite ตลาดหุ้นจีนเปิดวันนี้ที่ 3,786.03 จุด เพิ่มขึ้น 41.82 จุด, ดัชนี HSI ตลาดหุ้นฮ่องกงเปิดวันนี้ที่ 24,433.66 จุด ลดลง 118.81 จุด, ดัชนี TAIEX ตลาดหุ้นไต้หวันเปิดวันนี้ที่ 8,410.63 จุด ลดลง 31.66 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,008.44 จุด ลดลง 1.79 จุด, ดัชนี FBMKLCI ตลาดหุ้นมาเลเซียเปิดวันนี้ที่ 1,672.57 จุด ลดลง 10.08 จุด, ดัชนี PSE Composite ตลาดหุ้นฟิลิปปินส์เปิดวันนี้ที่ 7,526.42 จุด ลดลง 6.10 จุด
ตลาดหุ้นสิงคโปร์ปิดทำการวันนี้ เนื่องในวันชาติ
สำนักงานสถิติแห่งชาติจีน (NBS) รายงานว่า ดัชนีราคาผู้ผลิต (PPI) ของจีน ซึ่งเป็นมาตรวัดเงินเฟ้อระดับค้าส่ง ร่วงลง 5.4% เมื่อเทียบรายปี ในเดือนก.ค. ซึ่งมากกว่าที่ลดลง 4.8% ในเดือนมิ.ย. สะท้อนให้เห็นถึงความเสี่ยงที่จะเกิดภาวะเงินฝืด
ตัวเลขเดือนก.ค.นับเป็นระดับต่ำสุดตั้งแต่เมื่อช่วงปลายปี 2552 และลดลงเป็นเดือนที่ 41 ติดต่อกันแล้ว
ขณะเดียวกัน กระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้น 215,000 ตำแหน่งในเดือนก.ค. สอดคล้องกับตัวเลขคาดการณ์ของนักวิเคราะห์ โดยลดลงจากระดับ 223,000 ตำแหน่งในเดือนมิ.ย. ขณะที่อัตราการว่างงานทรงตัวที่ระดับ 5.3% ซึ่งเป็นระดับต่ำสุดนับตั้งแต่เดือนเม.ย. 2551 และสอดคล้องกับตัวเลขคาดการณ์ของนักวิเคราะห์เช่นกัน
แม้ตัวเลขการจ้างงานนอกภาคเกษตรจะขยายตัวในอัตราที่ชะลอลง แต่ตัวเลขดังกล่าวก็ยังถือว่าแข็งแกร่ง จึงเกิดกระแสคาดการณ์ว่าธนาคารกลางสหรัฐ (เฟด) อาจตัดสินใจปรับขึ้นอัตราดอกเบี้ยในเดือนหน้า